Egidijus Dragūnas

Egidijus Dragūnas (g. 1976 m. balandžio 23 d. Vilniuje) – vienos iš pirmųjų Lietuvos repo stiliaus grupės „SEL“ įkūrėjas, vokalistas ir lyderis, vienas skandalingiausių Lietuvos popmuzikos atlikėjų.

Išsilavinimas, muzikinė veikla 
Nuo 1983 iki 1989 m. mokėsi muzikos mokykloje, fortepijono klasėje. 1994 m. baigė Vilniaus 54-ąją vidurinę mokyklą. Egidijus metė muziką, įprastą gyvenimą ir 1999 metais įstojo į Talino „Concordia” universitetą studijuoti ryšių su visuomene, tačiau nebaigęs studijų grįžo į Lietuvą.

„SEL“ grupės dainos nuolat patekdavo į geriausių Lietuvos dainų dešimtukus. Kartu su grupe „SEL“ Egidijus Dragūnas išleido šiuos muzikinius albumus: „Kaip ir tu“, „Paskutinį kartą“, „Kontrolinis šūvis“, „Neįvertinta karta“, „Guma“, „Kubas“, „23“, „Viskas ką turiu“, „Muzika“.

Skandalai ir teistumas 
Egidijus Dragūnas buvo įsivėlęs į daug įvairių konfliktų ir yra teistas..

Tėvystės nepripažinimas 
Nepripažino savo sūnaus (gimusio 2007 m.) tėvystės. Dėl to 2007 m. rudenį vaiko motina Simona V. kreipėsi į teismą ir paprašė E. Dragūną pripažinti vaiko tėvu. Spalio mėn. buvo atliktas tėvystės nustatymo testas. Teismo paskirtos DNR ekspertizės (2007 m. gruodžio mėn. patvirtinusios, kad berniuko tėvas yra E. Dragūnas) pagrindu buvo pripažinta tėvystė, vaikui buvo suteikta atlikėjo pavardė. Teisme E. Dragūnui pavyko išsikovoti savo nesantuokinio sūnaus globą.

Vairavimas esant neblaiviam ir greičio viršijimas 
2009 m. vasarį E. Dragūnui pakartotinai buvo nustatytas vidutinis girtumas, jo automobilis konfiskuotas. Už kelių eismo taisyklių pažeidimus nubaustas 3 000 litų bauda, 2,5 metų atimta teisė vairuoti.

2015 m. liepą E. Dragūnas drastiškai viršijo leistiną greitį kelyje Vilnius–Kaunas–Klaipėda (167 km/h vietoj 90 km/h). Mažiau nei po mėnesio tame pačiame kelyje E. Dragūnas leidžiamą greitį viršijo 44-iais kilometrais per valandą. Vairuotojo pažymėjimas atimtas 3 mėnesiams, taip pat skirta 350 eurų bauda.

2015 m. lapkričio 15 d. Vilniuje Gedimino prospekte policija sustabdė E. Dragūno vairuojamą visureigį „Mercedes“, dainininkui nustatytas 1,65 promilės girtumas. Vilniaus miesto apylinkės teismas dvejiems metams ir dviem mėnesiams iš dainininko atėmė vairavimo teisę ir paskyrė 723 eurų baudą.

2018 m. rugpjūčio 5 d. sulaikytas Šilutės plente vairuojantis neblaivus (0,76 promilės girtumas). Vairuotojas kėlė sumaištį kelyje, avarines situacijas, pavojingai manevravo, aplenkęs kitą automobilį staigiai stabdė prieš jį. Metams atimtos vairavimo teisės ir skirta 300 eurų bauda.

2019 m. sausio 31 d. Vilniuje Antakalnyje sulaikytas prie vairo neturėdamas teisės vairuoti, bandė bėgti. 

Pasipriešinimas pareigūnams

2019 m. rugsėjo 6 d. ką tik atgavęs vairuotojo pažymėjimą atlikėjas nesustojo stabdomas ir pasipriešino policijos pareigūnams. E. Dragūnui surašyti du administracinių nusižengimų protokolai: už pareigūnų teisėtų reikalavimų nevykdymą ir įžeidinėjimą bei už nepaklusimą policijos pareigūno reikalavimui sustabdyti transporto priemonę. 

2020 m. rugpjūčio 31 d. policijos pareigūnų sustabdytas Vilniuje Upės gatvėje besinaudojantis mobiliuoju telefonu prie vairo. E. Dragūnas jėga priešinosi, dėl to buvo sulaikytas ir praleido naktį areštinėje. Pradėtas ikiteisminis tyrimas pagal LR BK 286 straipsnį.  2022 m. spalio 20 d. Vilniaus miesto apylinkės teismas byloje dėl pasipriešinimo policininkams jį pripažino kaltu, skirta 5 tūkst. eurų bauda, priteistos kompensacijos nukentėjusiems policininkams (jiems darbovietė išmokėjo virš 20 tūkst. eurų. ir šią sumą prašė priteisti iš E. Dragūno).

Finansiniai nusikaltimai

2019 m. liepos 19 d. Vilniaus apskrities VPK Kriminalinės policijos ekonominių nusikaltimų tyrimo valdybos pavedimu E. Dragūno namuose Vilniuje buvo vykdoma krata. E. Dragūnas ir jo vardu registruotas labdaros fondas yra įtariami finansiniais nusikaltimais: turto iššvaistymu, apgaulingu apskaitos tvarkymu, dokumento suklastojimu ir jo panaudojimu.

Rusijos karas Ukrainoje

2022 m. vasario 27 d. grupę „SEL“ paliko visi septyni jos muzikantai dėl dviprasmiškų E. Dragūno komentarų savo „Instagram“ paskyroje apie Rusijos invazija į Ukrainą: „Mano nuomonė yra tokia: yra žmonės, kurie sukuria ginklą, yra žmonės, kurie paliečia ginklą, yra žmonės, kurie gali šaut į žvėrį, ir yra tie, kurie gali šaut į žmogų. Tai va tie, kurie ten sėdi ir šaudosi, vyksta natūralus planetos išvalymas. Tegu jie ten bl... šaudosi, aš už taiką“. E. Dragūnas savo teiginius netrukus ištrynė, kaip ir profilio bei viršelio nuotraukas grupės paskyroje „Facebook“. Pasisakymas taip pat sulaukė plataus visuomenės pasipiktinimo, koncertų atšaukimo, pradėto ikiteisminio tyrimo. 

Smurtas ir grasinimai

2004 m. lapkričio mėn. privačiame vakarėlyje kivirčo metu sužeidė verslininką Kęstutį Verslovą – jam trenkė per galvą šampano buteliu. Teisme Egidijus Dragūnas verslininką išvadino necenzūriniais žodžiais. Teismas Egidijui Dragūnui skyrė viešųjų darbų bausmę.

2010 m. gruodžio 10 d. buvo apkaltintas metęs stiklinę vakarėlio metu advokatei Svetlanai Proninai į veidą, bet atlikėjo kaltė neįrodyta..

2009 m. balandžio mėn. per Enrique Iglesias koncertą Vilniuje susikivirčijo su „Siemens“ arenos apsaugininkais. Po konflikto nuvežtas į policijos komisariatą ir buvo uždarytas į areštinę.

2022 m. liepos 15 d. tiesioginės transliacijos metu Egidijus Dragūnas pasakė, kad koncertą surengs tik tada, kai „užmušit Valinską ir atnešit man jo galvą“, taip skatindamas susidorojimą su TV laidų vedėju Arūnu Valinsku. Arūnas Valinskas kreipėsi į teisininkus.

Neteisėtos statybos

2017 m. spalio 30 d. teismas panaikino E. Dragūnui išduotą leidimą Pavilnių regioniniame parke (Šilo g. Vilniuje) statyti namą, nes jau pastatyto namo tūris buvo padidintas beveik 16 kartų. E. Dragūnas pripažino pažeidęs įstatymus. Teismas E. Dragūną įpareigojo per 6 mėnesius nuo sprendimo įsiteisėjimo dienos savo lėšomis nugriauti statinį ir sutvarkyti statybvietę. 2020 m. liepos 31 d. Vilniaus apygardos administracinis teismas leido E. Dragūnui dar dvejus metus negriauti pastatyto namo.

Labdaringa veikla 
2011 m. vasario mėnesį Egidijaus Dragūno fondo lėšomis Neonatologijos (Naujagimių) centras įsigijo diagnostinės ir gyvybinėms funkcijoms palaikyti skirtos aparatūros. Pranešama, kad VU vaikų ligoninės pacientams E. Dragūno fondas skyrė 120 tūkst. litų. Didžiąją dalį lėšų VšĮ Egidijaus Dragūno fondas gavo platindamas SEL albumą „Aš kaip žąsis“. 

Sulaukęs neigiamos visuomenės reakcijos į komentarus apie karą Ukrainoje, E. Dragūnas skelbė paaukojęs „50 tūkst. eurų Ukrainai“, tačiau įrodymų nepateikė.

Šeima 
Tėvas – Jonas Dragūnas, verslininkas, du kartus teistas už sukčiavimą stambiu mastu.

Šaltiniai 

Lietuvos dainininkai
Lietuvos filantropai